
Ανοίγοντας πανιά για το μέλλον

Συμβολή στην εξέλιξη της επαγγελματικής εκπαίδευσης και κατάρτισης για το μέλλον: δραστηριότητες του Cedefop για την περίοδο 2018-2019


Cedefop: ένας οργανισμός με προσήλωση στην προνοητική δράση

Ο τρόπος λειτουργίας του Cedefop βασίζεται κατά κύριο λόγο στην πρόβλεψη και στην παρουσία του στην αιχμή των εξελίξεων. Ενώ η πορεία της ΕΕ μετά το 2020 θα αποφασιστεί όταν αναλάβει τα ηνία η νέα Επιτροπή, παραμένει ένα κρίσιμο ζήτημα: η επένδυση στις δεξιότητες των ανθρώπων. Οι πολύπλευρες προκλήσεις της ΕΕ απαιτούν άμεση αντίδραση και ολοκληρωμένες μακρόπνοες προσεγγίσεις πολιτικής, με την ενσωμάτωση στρατηγικών εκπαίδευσης και κατάρτισης στο πλαίσιο της δέσμης μέτρων.

Αυτή η προσέγγιση αποτυπώνεται στο όραμα για την επαγγελματική εκπαίδευση και κατάρτιση (ΕΕΚ) για το 2030, που διατυπώθηκε από τη συμβουλευτική επιτροπή για την επαγγελματική κατάρτιση. Υποστηρίζει επίσης την πιο πρόσφατη έρευνα της Ευρωπαϊκής Επιτροπής για την ανάπτυξη και το προτεινόμενο δημοσιονομικό πλαίσιο για την περίοδο 2021-2027. Όπως προκύπτει από τα επιτεύγματά του το 2018 και τις δραστηριότητες που έχουν προγραμματιστεί για το 2019, το Cedefop υποστηρίζει την άμεση δράση πολιτικής σε θέματα ΕΕΚ, καθώς και προσεγγίσεις που προσανατολίζονται στο μέλλον. Σε αυτές περιλαμβάνονται το πρωτοποριακό έργο και η συνεργασία με άλλους οργανισμούς και θεσμικά όργανα, με σκοπό τη συγκέντρωση εμπειρογνωσίας προς όφελος των ενδιαφερόμενων μερών. Οι ακόλουθες δραστηριότητες απεικονίζουν τον τρόπο με τον οποίο το Cedefop στηρίζει τις χώρες και συμβάλλει στην τρέχουσα και τη μελλοντική πολιτική σε θέματα ΕΕΚ.


Εμπλουτισμός των πληροφοριών σχετικά με τις δεξιότητες

Οι ιδιαίτερα δυναμικές και ανταγωνιστικές αγορές εργασίας διαμορφώνουν συνεχώς τις απαιτήσεις δεξιοτήτων για τις μελλοντικές θέσεις εργασίας. Η εμπεριστατωμένη πληροφόρηση σχετικά με την αγορά εργασίας και τις δεξιότητες είναι ζωτικής σημασίας για την πρόβλεψη των αλλαγών και τη διαμόρφωση της πολιτικής σε θέματα ΕΕΚ, καθώς και για τις επιλογές μάθησης και σταδιοδρομίας.

Προβλέψεις του Cedefop για τις δεξιότητες με ορίζοντα το 2030

Το Cedefop, επιφορτισμένο από το Συμβούλιο με την τακτική εκπόνηση προβλέψεων σχετικά με την προσφορά και ζήτηση δεξιοτήτων σε ολόκληρη την ΕΕ, παρουσίασε το 2018 –10 έτη μετά την παρουσίαση της πρώτης του πρόβλεψης– την πιο πρόσφατη επισκόπηση προοπτικών με ορίζοντα το 2030. Πρόκειται για τη μοναδική συγκρίσιμη επισκόπηση των τάσεων της αγοράς εργασίας στις διάφορες χώρες, τομείς και επαγγέλματα. Το Cedefop και το Eurofound ένωσαν τις δυνάμεις τους για να συμπληρώσουν αυτές τις προβλέψεις με πληροφορίες σχετικά με την πιθανή μεταβολή της διάρθρωσης των μισθών και των εργασιακών καθηκόντων.

Αν και ορισμένοι αμφισβητούν την αξία της πρόβλεψης σε μια εποχή ραγδαίων αλλαγών, σκοπός του Cedefop «δεν είναι να προβλέψει το μέλλον, αλλά να μας πει τι πρέπει να γνωρίζουμε για να αναλάβουμε ουσιαστική δράση στο παρόν», όπως δήλωσε ο Paul Saffo. Ο στόχος είναι να βοηθήσει τους υπεύθυνους χάραξης πολιτικής να αποφύγουν τη λήψη αποφάσεων σχετικά με τις επενδύσεις στον τομέα της εκπαίδευσης και της κατάρτισης χωρίς επαρκή στοιχεία. Όπως προκύπτει από το ενημερωτικό σημείωμα προβλέψεων και την κοινή δημοσίευση Cedefop-Eurofound, το έργο αυτό παρέχει επίσης πληροφορίες για τη χάραξη πολιτικών απασχόλησης και κοινωνικών πολιτικών.


Διάγραμμα 1:	Προβλέψεις του Cedefop για τις δεξιότητες με ορίζοντα το 2030: απασχόληση ανά επίπεδο προσόντων

Πηγή: Cedefop.

Πρωτοποριακή χρήση μαζικών δεδομένων για πανευρωπαϊκή συλλογή πληροφοριών σε πραγματικό χρόνο σχετικά με τις δεξιότητες

Οι ραγδαίες αλλαγές απαιτούν τον συνδυασμό μιας μακροπρόθεσμης προοπτικής με πραγματικά στοιχεία για την τρέχουσα ζήτηση δεξιοτήτων. Αυτό είναι ιδιαίτερα σημαντικό για την αναβάθμιση των δεξιοτήτων και την επανειδίκευση, καθώς και για την κινητικότητα στο εσωτερικό και μεταξύ τομέων, περιφερειών και χωρών. Τα μαζικά δεδομένα για την ανάλυση κενών θέσεων εργασίας στο διαδίκτυο χρησιμοποιούνται ολοένα και περισσότερο με σκοπό την άντληση πληροφοριών σχετικά με τη ζήτηση δεξιοτήτων. Ωστόσο, δεν υπάρχουν ελεύθερα προσβάσιμες πηγές οι οποίες να καλύπτουν όλα τα κράτη μέλη και όλες τις γλώσσες.

Το Cedefop εξερεύνησε αυτό το απάτητο και δύσκολο μονοπάτι και δημιούργησε το πρωτότυπο ενός συστήματος πληροφοριών σε πραγματικό χρόνο. Την άνοιξη του 2019 ο οργανισμός θα δημοσιοποιήσει τα πρώτα σύνολα δεδομένων του για την Τσεχική Δημοκρατία, τη Γερμανία, την Ισπανία, τη Γαλλία, την Ιρλανδία, την Ιταλία και το Ηνωμένο Βασίλειο μαζί με αναλυτικές πληροφορίες σχετικά με τις μεθόδους που χρησιμοποιήθηκαν και τα ερευνητικά ζητήματα που εξετάστηκαν. Τα πορίσματα για όλα τα κράτη μέλη θα δημοσιευθούν το 2020 και θα επικαιροποιούνται τακτικά.

Αυτό το νέο σύστημα θα συμπληρώσει το τρέχον σύνολο εργαλείων για την παραγωγή πληροφοριών σχετικά με τις δεξιότητες και την αγορά εργασίας, καθώς και τις πληροφορίες που δημοσιοποιούμε στο Πανόραμα δεξιοτήτων.


Στήριξη των μέτρων πολιτικής για την αντιμετώπιση των σημερινών προκλήσεων

Μεγάλο μέρος των εργασιών του Cedefop βασίστηκε στα κοινά παραδοτέα των χωρών για την περίοδο 2015-20 στον τομέα της ΕΕΚ και στους στόχους του σχετικού πλαισίου πολιτικής σε επίπεδο ΕΕ.

Κατανόηση του τρόπου προσέλκυσης εκπαιδευομένων στην ΕΕΚ

Η αύξηση της ελκυστικότητας της ΕΕΚ για τους νέους και τους ενήλικες βρίσκεται στο επίκεντρο πολλών ευρωπαϊκών και εθνικών πρωτοβουλιών πολιτικής. Για να προταθούν μέτρα τα οποία θα μπορούν να συμβάλουν στην αύξηση της συμμετοχής απαιτείται να γίνει κατανοητό πώς αντιλαμβάνονται οι πολίτες την ΕΕΚ.

Οι δημοσκοπήσεις του Cedefop εξυπηρετούν αυτόν ακριβώς τον σκοπό. Η έρευνα του 2019 θα διερευνήσει τι πιστεύουν οι άνθρωποι για τη συνεχή ΕΕΚ και την εκπαίδευση των ενηλίκων γενικότερα, καθώς και την πρόσβασή τους σε υπηρεσίες καθοδήγησης. Τα αρχικά αποτελέσματα θα δημοσιοποιηθούν στη διάρκεια του 2019.

Διεύρυνση της βάσης γνώσεων για τη μαθητεία

Τα προγράμματα μαθητείας βρίσκονται ψηλά στις προτεραιότητες της πολιτικής ατζέντας δεδομένης της δυνατότητάς τους να διευκολύνουν τη μετάβαση σε θέσεις εργασίας. Το 2018, το Cedefop συνέχισε το έργο του για την υποστήριξη της ευρωπαϊκής συμμαχίας για θέσεις μαθητείας και των προσπαθειών των χωρών να θεσπίσουν, να αναθεωρήσουν ή να επεκτείνουν προγράμματα μαθητείας.

Το καλοκαίρι του 2018 δημοσιεύθηκε συγκριτική ανάλυση του Cedefop σχετικά με τα προγράμματα μαθητείας. Τα σχετικά στοιχεία δημοσιεύθηκαν σε μια ολοκληρωμένη διαδικτυακή βάση δεδομένων. Η ανάλυση καλύπτει βασικά και θεσμοθετημένα προγράμματα μαθητείας στην ΕΕ, την Ισλανδία και τη Νορβηγία.

Δημιουργήθηκε μια κοινότητα εμπειρογνωμόνων με σκοπό να βοηθήσει στην επικαιροποίηση της βάσης δεδομένων και στον εμπλουτισμό της διακρατικής βάσης γνώσεων. Η τελευταία θα συμβάλει επίσης στη διερεύνηση νέων ερευνητικών κατευθύνσεων, όπως η εξέταση της κινητικότητας στις θέσεις μαθητείας. Τα πορίσματα της μελέτης του Cedefop σχετικά με τα προγράμματα μαθητείας για ενήλικες θα δημοσιευθούν το 2019.

Το Cedefop ολοκλήρωσε επίσης την επισκόπησή του σχετικά με τα προγράμματα μαθητείας σε αρκετές χώρες και διοργάνωσε ένα φόρουμ ανάλυσης πολιτικής με τη συμμετοχή των χωρών αυτών. Η έκθεση σχετικά με τη Σουηδία δημοσιεύθηκε το 2018, ενώ οι εκθέσεις για την Κύπρο, την Κροατία και τη γαλλόφωνη κοινότητα του Βελγίου αναμένονται το 2019.

Προώθηση διαύλων αναβάθμισης δεξιοτήτων

Μία από τις βασικές μας προτεραιότητες είναι να διασφαλίσουμε ότι δεν θα μείνουν πίσω οι 60 εκατομμύρια ενήλικες χαμηλής ειδίκευσης στην Ευρώπη. Η ίση πρόσβαση στη διά βίου ποιοτική ανάπτυξη δεξιοτήτων για όλους και η επίτευξη υψηλών εκπαιδευτικών αποτελεσμάτων είναι ζωτικής σημασίας για την οικονομία και τον κοινωνικό ιστό της ΕΕ. Η σύσταση που εξέδωσε το Συμβούλιο έχει στόχο να βοηθήσει τα άτομα χαμηλής ειδίκευσης να αναβαθμίσουν τα προσόντα τους.

Το Cedefop διοργανώνει σειρά ειδικών φόρουμ ανάλυσης πολιτικής με σκοπό να στηρίξει το έργο των χωρών όσον αφορά την παροχή διαύλων αναβάθμισης των δεξιοτήτων. Το πρώτο φόρουμ διοργανώθηκε από κοινού με την Ευρωπαϊκή Οικονομική και Κοινωνική Επιτροπή (ΕΟΚΕ) το 2018.

Τον Φεβρουάριο του 2019 θα διοργανωθεί και δεύτερη εκδήλωση, πάλι σε συνεργασία με την ΕΟΚΕ. Το Cedefop θα στηρίξει τις συζητήσεις με ένα σχέδιο αναλυτικού πλαισίου και με ποσοτικές πληροφορίες σχετικά με τους ενήλικες χαμηλής ειδίκευσης στις διάφορες χώρες – αρχικά αποτελέσματα του συνεχιζόμενου έργου του στο οποίο ερευνά κατά πόσο η μάθηση στον χώρο εργασίας μπορεί να συμβάλει στην αναβάθμιση των δεξιοτήτων των ενηλίκων.


Πλαίσιο 1:	Αναβάθμιση δεξιοτήτων ενηλίκων: αποτελέσματα του φόρουμ ανάλυσης πολιτικής

Πολλές χώρες έχουν θεσπίσει μέτρα με στόχο:


	
να προσδιορίσουν τις δεξιότητες και τις ικανότητες που έχουν τα άτομα χαμηλής ειδίκευσης, να τις επικυρώσουν και να τις αναγνωρίσουν,


	
να προσφέρουν κατάρτιση ειδικά σχεδιασμένη για τις ανάγκες του κάθε ατόμου.




Τα βασικά μηνύματα του φόρουμ Cedefop-ΕΟΚΕ 2018:


	
σχεδιασμός στρατηγικών με στόχο τον συνδυασμό υπηρεσιών και ευκαιριών με συνεκτικό και συντονισμένο τρόπο,


	
ενεργή συμμετοχή των κοινωνικών εταίρων και των οργανώσεων της κοινωνίας των πολιτών στον σχεδιασμό και την εφαρμογή αυτών των στρατηγικών.






Υποστήριξη της διά βίου καθοδήγησης και της επικύρωσης

Οι στρατηγικές ανάπτυξης δεξιοτήτων πρέπει να συνοδεύονται από καθοδήγηση και ρυθμίσεις για την αποτίμηση των δεξιοτήτων που αποκτούν τα άτομα εκτός του επίσημου εκπαιδευτικού συστήματος.

Μια μελέτη που ξεκίνησε το 2018 θα διαφωτίσει σχετικά με τον καλύτερο δυνατό τρόπο διασύνδεσης και συντονισμού της επικύρωσης και της καθοδήγησης, οι οποίες είναι δύο αλληλένδετες διαδικασίες. Τα πορίσματά της και η ανάλυση του ευρωπαϊκού καταλόγου του 2018 για την επικύρωση, στον οποίο θα συνεισφέρει το Cedefop, θα παράσχουν στοιχεία για την έκθεση της Ευρωπαϊκής Επιτροπής σχετικά με την παρακολούθηση της προόδου των χωρών σε σχέση με την αντίστοιχη σύσταση του Συμβουλίου.

Προώθηση της χρήσης των μαθησιακών αποτελεσμάτων για διάφορους σκοπούς

Τα μαθησιακά αποτελέσματα αποτελούν σημείο αναφοράς για την επικύρωση της μη τυπικής και της άτυπης μάθησης. Αποτελούν όλο και περισσότερο τη βάση των πλαισίων επαγγελματικών προσόντων ανά τον κόσμο. Διευκολύνουν τη σύνδεση διαφόρων τύπων και επιπέδων εκπαίδευσης και κατάρτισης και τα αντιστοιχίζουν στις ανάγκες της αγοράς εργασίας. Ο τρόπος με τον οποίο ορίζονται και παρουσιάζονται γραπτώς θα πρέπει να προσαρμοστεί ανάλογα με τον σκοπό τους.

Το φόρουμ ανάλυσης πολιτικής του Cedefop το 2018 σχετικά με τα μαθησιακά αποτελέσματα επικεντρώθηκε στη δυνατότητά τους να χρησιμοποιηθούν ως εργαλείο για τη διακυβέρνηση και τη μεταρρύθμιση της εκπαίδευσης και της κατάρτισης, αλλά και ως κοινή γλώσσα για τη σύγκριση των επαγγελματικών προσόντων σε διεθνή κλίμακα. Το φόρουμ, το οποίο διοργανώθηκε από κοινού με την Ευρωπαϊκή Επιτροπή και την UNESCO, συγκέντρωσε εμπειρογνώμονες από ολόκληρο τον κόσμο. Τα αποτελέσματά του θα αξιοποιηθούν στην επόμενη έκδοση του εγχειριδίου του Cedefop για τον καθορισμό, τη γραπτή παρουσίαση και την εφαρμογή των μαθησιακών αποτελεσμάτων, το οποίο είναι προγραμματισμένο για το 2020.

Σε μια άλλη μελέτη ερευνήθηκε επίσης η δυνατότητα των μαθησιακών αποτελεσμάτων να βοηθήσουν στη σύγκριση του περιεχομένου και των προφίλ των προσόντων ΕΕΚ μεταξύ διάφορων χωρών. Τα πορίσματά της θα δημοσιευθούν και θα συζητηθούν στο πλαίσιο συνεδρίου το 2019.

Ευρωπαϊκός δείκτης δεξιοτήτων του Cedefop: ένα νέο εργαλείο για εμπεριστατωμένη χάραξη πολιτικής

Η πρόοδος των χωρών προς την επίτευξη των στόχων οικονομικής και κοινωνικής πολιτικής της Ευρώπης παρακολουθείται με τη βοήθεια διάφορων δεικτών. Ωστόσο, μέχρι πρόσφατα δεν υπήρξε κανένα ειδικό εργαλείο αξιολόγησης και σύγκρισης των επιδόσεων των εθνικών συστημάτων δεξιοτήτων. Για τον λόγο αυτό, δεν απαιτούνται απλώς δεδομένα ανάπτυξης δεξιοτήτων, αλλά και κατανόηση του τρόπου με τον οποίο τα άτομα εισέρχονται στην αγορά εργασίας και πώς οι δεξιότητές τους αντιστοιχίζονται με τη ζήτηση και πώς χρησιμοποιούνται. Αυτό το κενό καλύπτεται από το Cedefop με τον ευρωπαϊκό δείκτη δεξιοτήτων του.

Ο νέος δείκτης εγκαινιάστηκε το φθινόπωρο του 2018 στο πλαίσιο εκδήλωσης που διοργανώθηκε από την ΕΟΚΕ. Το Κοινό Κέντρο Ερευνών, κατά τον έλεγχο που διεξήγαγε, επιβεβαίωσε την ποιότητα του δείκτη, η οποία βασίζεται σε ισχυρή έρευνα των πολλαπλών πτυχών των συστημάτων δεξιοτήτων των κρατών μελών.

Ο αριθμός των λήψεων του ενημερωτικού σημειώματος όπου παρουσιάζεται ο δείκτης υποδηλώνει έντονο ενδιαφέρον για αυτό το νέο εργαλείο. Το 2019 θα ακολουθήσει και μία πιο αναλυτική δημοσίευση για την παρουσίαση των ευρημάτων. Η δημοσίευση θα εμπλουτίσει μάλιστα τις αναλύσεις του ίδιου του Cedefop και τη στήριξή του προς τα ενδιαφερόμενα μέρη.


Πλαίσιο 2:	Ο νέος ευρωπαϊκός δείκτης δεξιοτήτων του Cedefop συνοπτικά


	
Λειτουργεί ως εργαλείο παρακολούθησης και βοηθά τις χώρες να κατανοήσουν τι φέρνει αποτελέσματα και τι χρειάζεται βελτίωση.


	
Προάγει τον διάλογο μεταξύ των παραγόντων από τους τομείς της εκπαίδευσης και κατάρτισης, της απασχόλησης και της οικονομικής και κοινωνικής πολιτικής.


	
Συμβάλλει στη συγκριτική αξιολόγηση και υποστηρίζει την εκμάθηση των πολιτικών στις διάφορες χώρες.


	
Σε βάθος χρόνου, θα συμβάλει στην αξιολόγηση της προόδου στο εσωτερικό των χωρών και στη σύγκρισή της με την πρόοδο άλλων χωρών.







Υιοθέτηση μιας πιο μακροπρόθεσμης προοπτικής: συμβολή στην εξέλιξη της ΕΕΚ για το 2030

Στην τελική ευθεία πριν το 2020, ο πολιτικός διάλογος για την ΕΕΚ έχει δώσει έμφαση στην εξέλιξη της ΕΕΚ και της ευρωπαϊκής συνεργασίας την επόμενη δεκαετία. Αυτοί οι προβληματισμοί κατέληξαν στο όραμα της συμβουλευτικής επιτροπής επαγγελματικής κατάρτισης για την ΕΕΚ, στο οποίο το Cedefop συνέβαλε με τα διάφορα σκέλη του έργου του.

Επισκόπηση του Cedefop για τις προοπτικές της ΕΕΚ: μελέτη του παρελθόντος για τη χάραξη της πορείας του μέλλοντος

Για να στηρίξει τη λήψη αποφάσεων με γνώμονα το μέλλον, το Cedefop διερεύνησε τον τρόπο με τον οποίο θα πρέπει να διαμορφωθούν τα χαρακτηριστικά της ΕΕΚ ώστε να ανταποκρίνονται στις απαιτήσεις του μέλλοντος. Μια εκτενής μελέτη σχετικά με την εξέλιξη των συστημάτων ΕΕΚ από το 1995 έως το 2015 έχει συμβάλει ώστε να επισημανθούν πιθανές μελλοντικές κατευθύνσεις τους, ανάλογα με τις τρέχουσες επιλογές αποφάσεων και πολιτικών. Η μελέτη έλαβε υπόψη τις απόψεις ερευνητών, εμπειρογνωμόνων σε θέματα ΕΕΚ και ενδιαφερομένων μερών.

Τα πορίσματα της μελέτης σχετικά με τον μεταβαλλόμενο ρόλο και τη φύση της ΕΕΚ αποτέλεσαν τη βάση για τους προβληματισμούς σχετικά με την ΕΕΚ μετά το 2020 καθ’ όλη τη διάρκεια του 2018 στο πλαίσιο συναντήσεων των Γενικών Διευθυντών, της συμβουλευτικής επιτροπής επαγγελματικής κατάρτισης και του συνεδρίου της Αυστριακής Προεδρίας. Τα σενάρια του Cedefop για το μέλλον της ΕΕΚ συζητήθηκαν στο συνέδριό του τον Νοέμβριο, το οποίο αποτέλεσε το επίκεντρο της ευρωπαϊκής εβδομάδας επαγγελματικών δεξιοτήτων, με τη συμμετοχή περισσότερων από 400 συμμετεχόντων.

Το 2019 θα δημοσιευθεί η τελική συνοπτική έκθεση, η οποία θα συμπληρώνει τις θεματικές αναλύσεις των τελευταίων δύο ετών. Θα δοθεί έμφαση στον ρόλο της ΕΕΚ στη δια βίου μάθηση και στην επέκτασή της στα επίπεδα 5 έως 8 του ΕΠΕΠ. Το Cedefop θα εξετάσει επίσης πιο προσεκτικά κάποιες φαινομενικά αντιφατικές τάσεις, όπως η «υπονόμευση» των παραδοσιακών δεξιοτήτων ΕΕΚ και η ζήτηση νέων δεξιοτήτων στον αναπτυσσόμενο κλάδο των υπηρεσιών. Αυτό το έργο θα συνδεθεί και θα βασιστεί με άλλες δραστηριότητες του Cedefop, ιδιαίτερα το έργο που αφορά τη συλλογή πληροφοριών για τις δεξιότητες, τα προγράμματα μαθητείας και τα επαγγελματικά προσόντα. Σε συνδυασμό με το έργο του Cedefop σε θέματα δεξιοτήτων και την παρακολούθηση του έργου των χωρών στις κοινές προτεραιότητές τους για την ΕΕΚ, θα συνεχίσει να τροφοδοτεί τον συνεχιζόμενο πολιτικό διάλογο σχετικά με την ΕΕΚ μετά το 2020.


Πλαίσιο 3:	Πιθανές κατευθύνσεις για την ΕΕΚ μετά το 2020: Σενάρια του Cedefop

Διακριτή ΕΕΚ – Η εκσυγχρονισμένη εκδοχή της σημερινής ΕΕΚ


	
σαφώς καθορισμένος υποτομέας εκπαίδευσης και κατάρτισης,


	
οργανωμένη γύρω από επαγγέλματα/επαγγελματικούς κλάδους,


	
τα προγράμματα μαθητείας αποτελούν τον χρυσό κανόνα έως και το επίπεδο 8.




Πλουραλιστική ΕΕΚ – Μάθηση με επαγγελματικό προσανατολισμό


	
χαρακτηρίζεται από τη στενή της σχέση με την αγορά εργασίας,


	
οργανώνεται γύρω από επαγγελματικά προσόντα, διάφορες ομάδες-στόχους,


	
έντονα εξατομικευμένες κατευθύνσεις ΕΕΚ λειτουργούν παράλληλα, μεγαλύτερη ποικιλία παρόχων.




ΕΕΚ ειδικού σκοπού/περιθωριακή


	
κατάρτιση σε δεξιότητες για ένταξη στην αγορά εργασίας,


	
για ενήλικες χαμηλής ειδίκευσης και για όσους εγκατέλειψαν πρόωρα το σχολείο,


	
κύκλοι μαθημάτων μικρής διάρκειας με κάποιον βαθμό επαγγελματικής εξάσκησης, ιδιαίτερη έμφαση στην είσοδο στην αγορά εργασίας.




Αυτά τα σενάρια δεν έχουν σκοπό να προβλέψουν το μέλλον, αλλά έχουν ως στόχο να στηρίξουν τους προβληματισμούς των χωρών σχετικά με τον ρόλο που θέλουν να διαδραματίσει η ΕΕΚ.




Δημοσιοποίηση των αποτελεσμάτων: πιο διαδραστικά εργαλεία, περισσότερο φιλικά προς τον χρήστη

Η διαδικτυακή πύλη του Cedefop διαδραματίζει θεμελιώδη ρόλο στην ενημέρωση του κοινού σχετικά με τα επιτεύγματα του οργανισμού. Το 2018 δημιουργήθηκαν νέοι διαδικτυακοί πόροι και ευκαιρίες απεικόνισης δεδομένων, με στόχο τη βελτίωση της χρηστικότητας και της απήχησης. Οι εξελίξεις το 2019 θα επικεντρωθούν στην περαιτέρω βελτίωσή τους.

Η στενότερη συνεργασία με τη ΓΔ εταίρο μας οδήγησε σε κοινές δραστηριότητες στα μέσα κοινωνικής δικτύωσης. Το βραβείο φωτογραφίας Cedefop 2018 αποτέλεσε αναπόσπαστο κομμάτι της ανανεωμένης ιδέας βραβείων στο πλαίσιο της ευρωπαϊκής εβδομάδας επαγγελματικών δεξιοτήτων της ΓΔ Απασχόλησης. Αυτή η συνεργατική προσέγγιση θα συνεχιστεί και το 2019.

Cedefop: ένας οργανισμός με αποτελεσματική λειτουργία και προσήλωση στα υψηλά πρότυπα

Το Cedefop συνεχίζει τις προσπάθειές του να αυξήσει την αποτελεσματικότητα της διοίκησης απλοποιώντας και αυτοματοποιώντας τις διαδικασίες και να επιτύχει συνέργειες με άλλους οργανισμούς ανταλλάσσοντας εμπειρίες και υπηρεσίες. Το εξειδικευμένο προσωπικό του θα λαμβάνει περαιτέρω υποστήριξη με συνεχή επαγγελματική εξέλιξη και με ένα εργασιακό περιβάλλον που ευνοεί τον διάλογο, την καινοτομία και τη μάθηση. Θα συνεχίσουμε την προσπάθειά μας να ανταποκρινόμαστε στα υψηλότερα πρότυπα δεοντολογίας, ακεραιότητας και συμμόρφωσης με τις κανονιστικές διατάξεις και τις συστάσεις των ελεγκτών. Το ιδιαίτερα υψηλό ποσοστό 100% εκτέλεσης του προϋπολογισμού το 2018 αποδεικνύει την επιτυχημένη προσπάθεια του οργανισμού για τη βέλτιστη χρήση των πόρων που του ανατίθενται.

Καθώς οι δραστηριότητές του για την περίοδο 2018-19 έχουν στόχο την ενημέρωση, τη διαμόρφωση και την εκτίμηση της ΕΕΚ, το Cedefop δεν έχει συμβάλει μόνο στην παρακολούθηση της προόδου των κοινών προτεραιοτήτων των χωρών για την ΕΕΚ, αλλά και στην επίτευξη των στόχων του ευρύτερου πλαισίου πολιτικής που θέτονται από την ατζέντα δεξιοτήτων 2016. Αυτό αφορά ιδιαίτερα τις συστάσεις για τις κατευθύνσεις αναβάθμισης των δεξιοτήτων, το πλαίσιο ποιότητας για τα προγράμματα μαθητείας και τον ευρωπαϊκό πυλώνα κοινωνικών δικαιωμάτων. Ο αναθεωρημένος ιδρυτικός κανονισμός του Cedefop, ο οποίος θα τεθεί σε ισχύ το 2019, αποτυπώνει αυτές τις εξελίξεις και το πραγματικό πεδίο εφαρμογής των δραστηριοτήτων που διεξάγει ο οργανισμός, οι οποίες υπερβαίνουν την ΕΕΚ και περιλαμβάνουν δεξιότητες και επαγγελματικά προσόντα.


  Πλαίσιο 4: Στοιχεία και αριθμοί για τη χρήση της εμπειρογνωσίας του Cedefop το 2018


  Το Cedefop σε αριθμούς


  
    	Αναφέρεται σε 200 έγγραφα πολιτικής της ΕΕ και σε εκθέσεις του Συμβουλίου, της Ευρωπαϊκής Επιτροπής, του Ευρωπαϊκού Κοινοβουλίου, των κοινωνικών εταίρων της ΕΕ


    	Αναφέρεται σε 100 δημοσιεύσεις διεθνών οργανισμών, όπως ο ΟΟΣΑ, η ΔΟΕ και η UNESCO


    	174 συνεισφορές σε συναντήσεις ενδιαφερόμενων μερών υψηλού επιπέδου που υποστηρίζουν την εφαρμογή των πολιτικών και 76 σε άλλα συνέδρια και σημαντικές εκδηλώσεις


    	606 αναφορές σε ακαδημαϊκή βιβλιογραφία την περίοδο 2017-18


    	345 000 λήψεις δημοσιεύσεων του Cedefop


    	Κάλυψη από τα μέσα ενημέρωσης στα κράτη μέλη: η πρόβλεψη δεξιοτήτων 2030 και πληροφορίες αναντιστοιχίας δεξιοτήτων, ο ευρωπαϊκός δείκτης δεξιοτήτων και οι συνεισφορές του Cedefop στην ευρωπαϊκή εβδομάδα επαγγελματικών δεξιοτήτων


    	Europass: πάνω από 26,5 εκατομμύρια επισκέψεις και 
δημιουργία περισσότερων από 22 εκατομμύρια βιογραφικών διαδικτυακά


    	Δικτυακός τόπος του Cedefop: 584 000 επισκέψεις και 1 347 000 προβολές σελίδων


    	Πανόραμα δεξιοτήτων στην ΕΕ: 82,2 % αύξηση των νέων χρηστών σε σύγκριση με το 2017


    	Ποσοστό πληρότητας του πίνακα προσωπικού: 96 %·


    	Ποσοστό εκτέλεσης προϋπολογισμού: 100 %.

